S-2899/2022

Mál þetta, sem dómtekið var 27. júní sl., er höfðað með ákæru, útgefinni af lögreglustjóranum á höfuðborgarsvæðinu 21. júní sl., á hendur D-x-x J-x-x D-x-x J-x-x D-x-x, portúgölskum ríkisborgara, fyrir fíkinefnalagabrot með því að hafa, þriðjudaginn 12. apríl 2022, staðið að innflutningi á samtals 334,53 gaf kókaíni, sem hafði að meðaltali 69- 72% styrkleika, sem samsvarar 77- 81% af kókaínklóríði, ætluðu til söludreifingar hér á landi í ágóðaskyni. Fíkniefnin flutti ákærði til landsins sem farþegi með flugi AY993 frá Helsinki, Finnlandi, falin í líkama sínum í 34 pakkningum, sem fjarlægja þurfti úr líkama ákærða með skurðaðgerð á Landsspítalanum fimmtudaginn 14. apríl 2022.

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 334,53 gaf kókaíni, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Verjandi ákærða krefst vægustu refsingar sem lög leyfa sem verði skilorðsbundin að öllu leyti eða að hluta, frádráttar farbannstíma og þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hanner sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í [...]. Hann hefur ekki áður gerst sekur um refsivert brot svo kunnugt sé. Við ákvörðun refsingar hans verður, auk framangreinds, litið til magns og styrkleika efnanna. Jafnframt verður litið til þess að ákærði hefur verið samstarfsfús og gögn málsins benda til þess að hann hafi ekki komið að skipulagningu eða fjármögnun innflutningsins heldur hafi hlutverk hans einskorðast við að vera svokallað burðardýr. Þá hefur ákærði greint frá aðstæðum sínum og fyrir liggur að hann veiktist alvarlega við að pakkning með fíkniefnum rofnaði, hann [...] og hefur [...]. Með hliðsjón af öllu framangreindu, þykir refsing ákærða hæfilega ákveðin fangelsi í fimm mánuði en þykir mega fresta fullnustu tveggja mánaða af refsingunni og falli sá hluti hennar niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Verjandi ákærða krefst þess að sá tími sem ákærði hefur sætt farbanni komi til frádráttar refsingu. Í 76. gr. almennra hegningarlaga nr. 19/1940 er gert ráð fyrir því að hafi sakborningur verið hafður í gæsluvarðhaldi skuli ákveða í refsidómi að gæsluvarðhaldsvistin skuli koma að einhverju leyti eða öllu í stað refsingar. Lög gera hins vegar ekki ráð fyrir því að það sama gildi um þann tíma sem sakborningur hefur sætt farbanni. Verður því að líta svo á að það gagnstæða eigi við um farbann, enda gengur sakborningur þá frjáls þótt honum sé óheimilt að fara af landi brott. Verður kröfu um frádrátt farbanns frá refsingu því hafnað.

Með vísan til lagaákvæða í ákæru eru gerð upptæk 334,53 gaf kókaíni sem hald var lagt á við rannsókn málsins.

Ákærði greiði málsvarnarþóknun skipaðs verjanda síns, U-kk-ef A-kk-ef E-kk-ef lögmanns, 1.171.800 krónur að meðtöldum virðisaukaskatti, og 298.736 krónur í annan sakarkostnað.

Af hálfu ákæruvaldsins flutti málið E-kvk-nf H-kvk-nf aðstoðarsaksóknari.

B-kvk-nf B-kvk-nf héraðsdómari kveður upp dóm þennan.

DÓMSORÐ:

Ákærði, D-x-x J-x-x D-x-x J-x-x D-x-x fangelsi í fimm mánuði en fresta skal fullnustu tveggja mánaða af refsingunni og falli sá hluti hennar niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 334,53 gaf kókaíni.

Ákærði greiði málsvarnarþóknun skipaðs verjanda síns, U-kk-ef A-kk-ef E-kk-ef lögmanns, 1.171.800 krónur, og 298.736 krónur í annan sakarkostnað.